SPCGขายไฟรับเพิ่ม84ล./เดือน
SPCG ฉลุย เปิดโรงไฟฟ้าแสงอาทิตย์อีก 7 แห่ง กำลังผลิตเพิ่มอีก 42 เมกะวัตต์ รับรู้รายได้เพิ่มทันทีเดือนละ 84 ล้านบาท
18 ม.ค. 2556

SPCG ฉลุย เปิดโรงไฟฟ้าแสงอาทิตย์อีก 7 แห่ง กำลังผลิตเพิ่มอีก 42 เมกะวัตต์ รับรู้รายได้เพิ่มทันทีเดือนละ 84 ล้านบาท
น.ส.วันดี กุญชรยาคง กรรมการผู้จัดการใหญ่ บริษัท เอสพีซีจี (SPCG) เปิดเผยว่า บริษัทได้เปิดให้บริการโรงไฟฟ้าแสงอาทิตย์เพิ่มขึ้นอีก 7 โครงการ มีกำลังการผลิตโครงการละ 6 เมกะวัตต์ รวมกำลังผลิต 42 เมกะวัตต์ ซึ่งบริษัทจะเริ่มรับรู้รายได้จากการขายไฟฟ้าตั้งแต่วันที่ 15 ม.ค.นี้เป็นต้นไป ตกเดือนละ 84 ล้านบาท
ก่อนหน้านี้ บริษัทมีโรงไฟฟ้าแสงอาทิตย์เปิดให้บริการและผลิตไฟฟ้าเพื่อขายแล้ว 9 โครงการ ซึ่งรวมกับครั้งนี้ทำให้มีโรงไฟฟ้าทั้งหมด 16 โครงการ มีกำลังผลิตรวม 102 เมกะวัตต์
โครงการใหม่ที่เพิ่งดำเนินการเชิงพาณิชย์ทั้ง 7 แห่ง คือ 1.บริษัท โซล่า เพาเวอร์ (โคราช 5) 2.บริษัท โซล่า เพาเวอร์ (โคราช 8) 3.บริษัท โซล่า เพาเวอร์ (โคราช 9) 4.บริษัท โซล่า เพาเวอร์ (ขอนแก่น 3) 5.บริษัท โซล่า เพาเวอร์ (ขอนแก่น 8) 6.บริษัท โซล่า เพาเวอร์ (ขอนแก่น 5) 7.บริษัท โซล่า เพาเวอร์ (ขอนแก่น 4) 
“ไฟฟ้าที่ได้จากการผลิตจะจำหน่ายให้กับการไฟฟ้าส่วนภูมิภาค และได้รับเงินสนับสนุน (Adder) จากกองทุนพัฒนาไฟฟ้า สำนักงานคณะกรรมการกำกับกิจการพลังงาน จำนวน 8 บาทต่อหน่วย เป็นระยะเวลา 10 ปี”
สำหรับโครงการที่เหลืออีก 20 โครงการอยู่ระหว่างการพัฒนา ซึ่งคาดว่าจะก่อสร้างแล้วเสร็จและจำหน่ายไฟฟ้าได้ตามกำหนดในปี 2556 นี้
บริษัทหลักทรัพย์ เมย์แบงก์กิมเอ็ง (ประเทศไทย) ออกบทวิเคราะห์ว่า กำไรของ SPCG จะโดดเด่นขึ้นเรื่อยๆ หลังกำลังผลิตเพิ่มขึ้นอีก 94% จาก 55 เมกะวัตต์ เป็น 107 เมกะวัตต์ และอยู่ระหว่างปรับประมาณกำไรและราคาหุ้นให้เหมาะสม จากปัจจุบันให้ราคา 18.54 บาท
ล่าสุดราคาหุ้น SPCG อยู่ที่ 19 บาท